b'\n_START_ARTICLE_\nSisygambis\n_START_PARAGRAPH_\nSisygambis oli Persian kuninkaan Dareios III:n \xc3\xa4iti. H\xc3\xa4n oli ehk\xc3\xa4 my\xc3\xb6s Dareioksen vaimon Statiran \xc3\xa4iti. _NEWLINE_Vuonna 333 eaa. Dareios l\xc3\xa4hti V\xc3\xa4h\xc3\xa4\xc3\xa4n-Aasiaan kukistamaan Aleksanteri Suuren johtamia makedonialaisia. Dareios otti \xc3\xa4itins\xc3\xa4, vaimonsa ja tytt\xc3\xa4rens\xc3\xa4 Statiran ja Drypetiksen mukanaan t\xc3\xa4lle sotaretkelle. Persialaisten k\xc3\xa4rsitty\xc3\xa4 tappion Issoksen taistelussa Darioksen perhe joutui Aleksanterin vangiksi. Dareioksen perhe luuli Dareioksen kuolleen, mutta Aleksanteri l\xc3\xa4hetti Leonnatoksen heid\xc3\xa4n luokseen kertomaan, ett\xc3\xa4 Dareios oli viel\xc3\xa4 elossa. Kun Aleksanteri meni tapaamaan Dareioksen perhett\xc3\xa4 Hefaistionin kanssa, luuli Sisygambis aluksi, ett\xc3\xa4 pidempi Hefaistion olisi ollut kuningas. Huomattuaan virheens\xc3\xa4 Sisygambis pel\xc3\xa4styi, mutta Aleksanteri ei v\xc3\xa4litt\xc3\xa4nyt t\xc3\xa4st\xc3\xa4 vaan antoi Dareioksen perheelle samanlaiset oikeudet, mit\xc3\xa4 heill\xc3\xa4 oli ollut ennenkin. _NEWLINE_Sisygambis seurasi perheens\xc3\xa4 kanssa Aleksanterin armeijan mukana. Heid\xc3\xa4n annettiin lopulta asettua Susaan. Dareioksen vaimo Stateira oli kuollut aikaisemmin, ehk\xc3\xa4 vuonna 331 eaa. Kun Bessos tappoi Dareioksen, l\xc3\xa4hetti Aleksanteri Dareioksen ruumiin Sisygambikselle, jotta t\xc3\xa4m\xc3\xa4 saisi haudata poikansa persialaisen tavan mukaan. Kun Aleksanteri palasi Intian sotaretkelt\xc3\xa4\xc3\xa4n vuonna 324 eaa., meni h\xc3\xa4n naimisiin Sisygambiksen lapsenlapsen Statiran kanssa. Hefaistion puolestaan meni naimisiin Drypetiksen kanssa. Kummastakin tuli kuitenkin pian leski\xc3\xa4, koska Hefaistion kuoli vuonna 324 eaa. ja Aleksanteri vuonna 323 eaa. Aleksanterin kuoleman j\xc3\xa4lkeen Roksane antoi murhata sisarukset. Sisygambis kuoli my\xc3\xb6s pian t\xc3\xa4m\xc3\xa4n j\xc3\xa4lkeen. Quintus Curtius Rufuksen mukaan Sisygambis teki itsemurhan kuultuaan Aleksanterin kuolemasta.'